নার্সদের নরক KS রায় টিবি হাসপাতাল। সিনিয়রের অত্যাচারে ইতিমধ্যেই আত্মঘাতী হয়েছেন নার্স মহুয়া পাত্র। এবার একই অভিযোগ তুললেন মহুয়ার সহকর্মী অনিমা ঘোষও। বারবার একই অভিযোগ ওঠায় একটু নড়াচড়া করল স্বাস্থ্য দফতরও।
 ওয়েব ডেস্ক: নার্সদের নরক KS রায় টিবি হাসপাতাল। সিনিয়রের অত্যাচারে ইতিমধ্যেই আত্মঘাতী হয়েছেন নার্স মহুয়া পাত্র। এবার একই অভিযোগ তুললেন মহুয়ার সহকর্মী অনিমা ঘোষও। বারবার একই অভিযোগ ওঠায় একটু নড়াচড়া করল স্বাস্থ্য দফতরও। বনশ্রী মণ্ডল, KS রায় যক্ষ্মা হাসপাতালের নার্সিং সুপার এবং শিখা মিত্র, নার্সিং ইনচার্জ। ২০শে অগাস্ট আত্মহত্যার আগে এই দুজনের বিরুদ্ধেই অভিযোগ করে যান মহুয়া পাত্র। এবার একই অভিযোগ তুললেন মহুয়ার সহকর্মী অনিমা ঘোষ। শুক্রবার হাসপাতাল সুপারের কাছে লিখিত অভিযোগ করেছেন অনিমা ঘোষ। নিজের বিরুদ্ধে অভিযোগ শুনে তো আকাশ থেকে পড়ছেন নার্সিং সুপার!
লিখিত অভিযোগ নেই। তাই মহুয়ার মৃত্যু নিয়ে এতদিন চুপ মেরেছিল হাসপাতাল। উচ্চবাচ্য করেনি স্বাস্থ্য দফতরও। শুক্রবার হাসপাতালে গিয়ে অভিযোগ করল মহুয়ার পরিবার। খবর পেয়ে ছুটে আসেন স্বাস্থ্যকর্তারাও। তাঁদের অনুরোধেই স্বাস্থ্য ভবনেও অভিযোগ করে মহুয়ার পরিবার। হাসপাতালকেও তদন্ত করার নির্দেশ দিয়েছে স্বাস্থ্য দফতর। বিচার পাবেন কি আত্মঘাতী মহুয়া? বাঁচবেন কি অনিমা ঘোষ?